CELEX: 32021D1992
Language: et
Date: 2021-11-15 00:00:00
Title: Komisjoni rakendusotsus (EL) 2021/1992, 15. november 2021, mänguasjade harmoneeritud standardite kohta, mis on koostatud Euroopa Parlamendi ja nõukogu direktiivi 2009/48/EÜ toetuseks

16.11.2021   
               
               
                  ET
               
               
                  Euroopa Liidu Teataja
               
               
                  L 405/14
               
            
         KOMISJONI RAKENDUSOTSUS (EL) 2021/1992,
         15. november 2021,
         mänguasjade harmoneeritud standardite kohta, mis on koostatud Euroopa Parlamendi ja nõukogu direktiivi 2009/48/EÜ toetuseks
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (1), eriti selle artikli 10 lõiget 6,
         ning arvestades järgmist:
         
                     (1)
                  
                  
                     Kooskõlas Euroopa Parlamendi ja nõukogu direktiivi 2009/48/EÜ (2) artikliga 13 eeldatakse, et mänguasjad, mis on vastavuses harmoneeritud standardite või nende osadega, mille viited on avaldatud Euroopa Liidu Teatajas, vastavad nõuetele, mida nimetatud standardid või nende osad käsitlevad ja mis on sätestatud direktiivi 2009/48/EÜ artiklis 10 ja II lisas.
                  
               
                     (2)
                  
                  
                     Direktiivi 2009/48/EÜ II lisa I osas on sätestatud erinõuded füüsikaliste ja mehaaniliste omaduste kohta (sealhulgas sätted, mille eesmärk on tagada, et mänguasjad valmistatakse nii, et need ei põhjusta põletusi ega muid füüsilisi vigastusi) ning II lisa II osas erinõuded mänguasjade ohutuse kõrge taseme tagamiseks seoses süttivuse ohuga. Direktiivi 2009/48/EÜ II lisa III osas on sätestatud ka erinõuded, tagamaks et mänguasjade koostises olevate või nendes sisalduvate keemiliste ainete või segudega kokkupuude ei põhjusta inimeste tervisele kahjulikku mõju. Lisaks on artikli 10 lõikes 2 sätestatud üldohutusnõue, artikli 11 lõikes 2 nõuded mänguasjadel märgitud hoiatuste kohta ning direktiivi 2009/48/EÜ V lisas on sätestatud hoiatused mänguasjade kohta, sealhulgas konkreetsed hoiatused keemiliste mänguasjade kohta.
                  
               
                     (3)
                  
                  
                     Komisjon esitas 9. juuli 2009. aasta kirjas M/445 (3) Euroopa Standardikomiteele (CEN) ja Euroopa Elektrotehnika Standardikomiteele (CENELEC) taotluse koostada direktiivi 2009/48/EÜ toetavad uued harmoneeritud standardid ning vaadata läbi seda toetavad olemasolevad harmoneeritud standardid.
                  
               
                     (4)
                  
                  
                     CEN vaatas 9. juuli 2009. aasta taotluse M/445 alusel läbi harmoneeritud standardi EN 71-2:2011+A1:2014 „Mänguasjade ohutus. Osa 2: Süttivus“, mille viide avaldati komisjoni rakendusotsuses (EL) 2021/867 (4). Selle tulemusena võeti vastu harmoneeritud standard EN 71-2:2020.
                  
               
                     (5)
                  
                  
                     Harmoneeritud standard EN 71-2:2020 on selgem ja täpsem kui selle eelkäija EN 71-2:2011+A1:2014. See hõlmab järgmist: täiendavad määratlused, mis kirjeldavad täpsemalt, milliste mänguasjade suhtes standardi spetsifikatsioone kohaldatakse; selgem ja täpsem sõnastus; lahtist täitematerjali sisaldavate maskeraadikostüümide uued spetsifikatsioonid; täiendavad spetsifikatsioonid selle kohta, kas maskeraadikostüüme tuleb enne katsetamist pesta või puhastada või mitte; spetsifikatsioonid, mis käsitlevad mänguasjade väiksemate osade katsetamist nende kombineerimise teel , samuti täitematerjalide, viimistluste ja kaunistuste katsetamist; illustratiivsed näited maskeeringuks kasutatavate mänguasjade (nt näomaskid või kiivrid) ja maskeraadikostüümide kohta ning juhised nende katsetamiseks; vooskeemid, mis näitavad, kuidas võtta maskeraadikostüümidelt katsekehasid.
                  
               
                     (6)
                  
                  
                     CEN vaatas 9. juuli 2009. aasta taotluse M/445 alusel läbi ka harmoneeritud standardi EN 71-3:2019 „Mänguasjade ohutus. Osa 3: Teatud elementide migratsioon“, mille viide avaldati komisjoni rakendusotsuses (EL) 2021/867. Selle tulemusena võeti vastu harmoneeritud standard EN 71-3:2019+A1:2021.
                  
               
                     (7)
                  
                  
                     Harmoneeritud standardiga EN 71-3:2019+A1:2021 ajakohastatakse mänguasjades sisalduvate elementide piirväärtuste loetelu, mis on võetud direktiivist 2009/48/EÜ. Ajakohastatud versioon käsitleb alumiiniumi, mille suhtes tuli alates 20. maist 2021 (5) kohaldada rangemaid piirväärtusi. See kehtib ka kroom-VI kohta, mille puhul varasem piirväärtus on välja jäetud. Vastavalt katsemenetlusele kohandati mänguasja näidise kroom-VI migreerumise arvutamise matemaatilist valemit. Kõik muud muudatused on redaktsioonilised.
                  
               
                     (8)
                  
                  
                     CEN vaatas 9. juuli 2009. aasta taotluse M/445 alusel läbi harmoneeritud standardi EN 71-4:2013 „Mänguasjade ohutus. Osa 4: Katsekomplektid keemiakatseteks ja samalaadseks tegevuseks“, mille viide avaldati komisjoni rakendusotsuses (EL) 2021/867. Selle tulemusena võeti vastu harmoneeritud standard EN 71-4:2020.
                  
               
                     (9)
                  
                  
                     Harmoneeritud standard EN 71-4:2020 on paljude redaktsiooniliste muudatuste tõttu selgemini sõnastatud kui selle eelkäija EN 71-4:2013. Samuti on rohkem ja järjekindlamalt kasutatud Euroopa Parlamendi ja nõukogu määruses (EÜ) nr 1272/2008 (6) esitatud piktogramme ja tunnussõnu. Peale selle põhinevad lastekindlate pakendite spetsifikatsioonid nüüd CENi poolt üle võetud kehtival rahvusvahelisel standardil. Teatavate katsekomplektide puhul on nüüd vaja kaitseprille. Lisatud on ka lisaselgitused spetsifikatsioonide põhjenduste kohta.
                  
               
                     (10)
                  
                  
                     CEN vaatas 9. juuli 2009. aasta taotluse M/445 alusel läbi harmoneeritud standardi EN 71-13:2014 „Mänguasjade ohutus. Osa 13: Lõhnavad lauamängud, kosmeetikakomplektid ja maitsmismängud“, mille viide avaldati rakendusotsusega (EL) 2021/867]. Selle tulemusena võeti vastu harmoneeritud standard EN 71-13:2021.
                  
               
                     (11)
                  
                  
                     Harmoneeritud standardi EN 71-13:2021 spetsifikatsioonid on selgemalt seotud direktiivi 2009/48/EÜ nõuetega. Eelkõige on laiendatud direktiivi 2009/48/EÜ V lisa B osas sätestatud konkreetseid hoiatusi ja ohutusnõudeid käsitlevaid spetsifikatsioone ning need on selgemalt seotud lõhnavate lauamängude, kosmeetikakomplektide ja maitsmismängudega, mis sisaldavad teatavaid allergeenseid lõhnaaineid. Lisaks põhinevad asjaomaste mängude ja komplektide pakendite lastekindlate sulgurite spetsifikatsioonid nüüd rahvusvahelisel standardil EN ISO 8317:2015 „Lastekindlad pakendid – taassuletavate pakendite nõuded ja katsemenetlused“. Standardis EN ISO 8317:2015 esitatud katsemeetod asendab standardis EN 71-13:2014 esitatud varasemat katsemeetodit. Lisaks on ajakohastatud viiteid liidu õigusaktidele, eelkõige toiduohutust käsitlevatele õigusaktidele.
                  
               
                     (12)
                  
                  
                     Komisjon on koos CENiga hinnanud, kas CENi koostatud harmoneeritud standardid EN 71-2:2020, EN 71-3:2019+A1:2021, EN 71-4:2020 ja EN 71-13:2021 vastavad 9. juuli 2009. aasta taotlusele M/445. Kõnealused neli harmoniseeritud standardit vastavad nõuetele, mida need peaksid täitma ja mis on sätestatud direktiivis 2009/48/EÜ. Seepärast on asjakohane avaldada viited nendele standarditele Euroopa Liidu Teatajas.
                  
               
                     (13)
                  
                  
                     Harmoneeritud standarditega EN 71-2:2020, EN 71-3:2019+A1:2021, EN 71-4:2020 ja EN 71-13:2021 asendatakse vastavalt harmoneeritud standardid EN 71-2:2011+A1:2014, EN 71-3:2019, EN 71-4:2013 ja EN 71-13:2014. Seepärast on asjakohane kustutada viited nimetatud standarditele Euroopa Liidu Teatajast. Selleks et anda mänguasjatootjatele piisavalt aega oma toodete kohandamiseks harmoneeritud standardite EN 71-2:2020, EN 71-3:2019+A1:2021, EN 71-4:2020 ja EN 71-13:2021 läbivaadatud spetsifikatsioonidega, tuleb harmoneeritud standardite EN 71-2:2011+A1:2014, EN 71-3:2019, EN 71-4:2013 ja EN 71-13:2014 viite kustutamine edasi lükata.
                  
               
                     (14)
                  
                  
                     Selguse, otstarbekuse ja lihtsuse huvides tuleks direktiivi 2009/48/EÜ toetuseks koostatud ja asjaomastele nõuetele vastavate harmoneeritud standardite täielik loetelu avaldada ühes õigusaktis. Direktiivi 2009/48/EÜ toetuseks koostatud harmoneeritud standardite viited on praegu avaldatud komisjoni rakendusotsustes (EL) 2021/867 ja (EL) 2019/1728 (7). Sellest tulenevalt on vaja asendada rakendusotsus (EL) 2021/867 uue otsusega.
                  
               
                     (15)
                  
                  
                     Harmoneeritud standardi järgimine lubab alates selle standardi viite Euroopa Liidu Teatajas avaldamise kuupäevast eeldada vastavust asjakohastele olulistele nõuetele, mis on sätestatud liidu ühtlustamisõigusaktides. Seepärast peaks käesolev otsus jõustuma selle avaldamise päeval,
                  
               ON VASTU VÕTNUD KÄESOLEVA OTSUSE:
         
            Artikkel 1
            Direktiivi 2009/48/EÜ toetuseks koostatud harmoneeritud mänguasjastandardite viited, mis on esitatud käesoleva otsuse I lisas, avaldatakse Euroopa Liidu Teatajas.
         
         
            Artikkel 2
            Rakendusotsus (EL) 2021/867 tunnistatakse kehtetuks.
            Rakendusotsuse (EL) 2021/867 artiklit 1 kohaldatakse siiski jätkuvalt mänguasjade harmoneeritud standardite viidete suhtes, mis on koostatud direktiivi 2009/48/EÜ toetuseks ja mis on loetletud käesoleva otsuse II lisas, kuni kõnealuses lisas esitatud kuupäevadeni.
            Lisaks kohaldatakse rakendusotsuse (EL) 2019/1728 artiklit 1 jätkuvalt mänguasjade harmoneeritud standardite viidete suhtes, mis on koostatud direktiivi 2009/48/EÜ toetuseks ja mis on loetletud käesoleva otsuse III lisas, kuni kõnealuses lisas esitatud kuupäevadeni.
         
         
            Artikkel 3
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 15. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 316, 14.11.2012, lk 12.
         
            (2)  Euroopa Parlamendi ja nõukogu 18. juuni 2009. aasta direktiiv 2009/48/EÜ mänguasjade ohutuse kohta. ELT L 170 (30.6.2009, lk 1).
         
            (3)  9. juuli 2009. aasta kiri M/445, mis käsitleb CENile ja CENELECile antud standardimisvolitusi direktiivi 2009/48/EÜ raames, millega muudetakse direktiivi 88/378/EMÜ mänguasjade ohutuse kohta.
         
            (4)  Komisjoni 28. mai 2021. aasta rakendusotsus (EL) 2021/867 mänguasjade harmoneeritud standardite kohta, mis on koostatud Euroopa Parlamendi ja nõukogu direktiivi 2009/48/EÜ toetuseks (ELT L 190, 31.5.2021, lk 96).
         
            (5)  Komisjoni 18. november 2019. aasta direktiiv (EL) 2019/1922, millega muudetakse teaduse ja tehnika arenguga kohandamise eesmärgil Euroopa Parlamendi ja nõukogu direktiivi 2009/48/EÜ (mänguasjade ohutuse kohta) II lisa III osa punkti 13 alumiiniumi osas (ELT L 298, 19.11.2019, lk 5)
         
            (6)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
         
            (7)  Komisjoni 15. oktoobri 2019. aasta rakendusotsus (EL) 2019/1728 Euroopa Parlamendi ja nõukogu direktiivi 2009/48/EÜ toetuseks koostatud mänguasjade harmoneeritud standardite kohta (ELT L 263, 16.10.2019, lk 32).
      
      
         
            I LISA
            
                        Nr
                     
                     
                        Viide standardile
                     
                  
                        1.
                     
                     
                        EN 71-1:2014+A1:2018
                        „Mänguasjade ohutus. Osa 1: Mehaanilised ja füüsikalised omadused“
                     
                  
                        2.
                     
                     
                        EN 71-2:2020
                        „Mänguasjade ohutus. Osa 2: Süttivus“
                     
                  
                        3.
                     
                     
                        EN 71-3:2019+A1:2021
                        „Mänguasjade ohutus. Osa 3: Teatud elementide migratsioon“
                     
                  
                        4.
                     
                     
                        EN 71-4:2020
                        „Mänguasjade ohutus. Osa 4: Katsekomplektid keemiakatseteks ja samalaadseks tegevuseks“
                     
                  
                        5.
                     
                     
                        EN 71-5:2015
                        „Mänguasjade ohutus. Osa 5: Keemilised mänguasjad (komplektid), välja arvatud katsekomplektid“
                     
                  
                        6.
                     
                     
                        EN 71-7:2014+A3:2020
                        „Mänguasjade ohutus. Osa 7: Sõrmevärvid. Nõuded ja katsemeetodid“
                     
                  
                        7.
                     
                     
                        EN 71-8:2018
                        „Mänguasjade ohutus. Osa 8: Tegevusmänguasjad koduseks kasutamiseks“
                     
                  
                        8.
                     
                     
                        EN 71-12:2016
                        „Mänguasjade ohutus. Osa 12: N-nitrosamiinid ja N-nitrosamiinideks muutuvad ained“
                        
                           Märkus. Standardi EN 71-12:2016 „Mänguasjade ohutus. Osa 12: N-nitrosamiinid ja N-nitrosamiinideks muutuvad ained“ punkti 4.2 tabeli nr 2 punktis a esitatud piirväärtused on madalamad kui piirväärtused, mida tuleb järgida direktiivi 2009/48/EÜ II lisa III osa punkti 8 kohaselt. Eelkõige järgmised piirväärtused:
                     
                  
                        Aine
                     
                     
                        Standard EN 71-12:2016
                     
                     
                        Direktiiv 2009/48/EÜ
                     
                  
                        N-nitrosamiinid
                     
                     
                        0,01 mg/kg.
                     
                     
                        0,05 mg/kg.
                     
                  
                        N-nitrosamiinideks muutuvad ained
                     
                     
                        0,1 mg/kg.
                     
                     
                        1 mg/kg.
                     
                  
                        9.
                     
                     
                        EN 71-13:2021
                        „Mänguasjade ohutus. Osa 13: Lõhnavad lauamängud, kosmeetikakomplektid ja maitsmismängud“
                     
                  
                        10.
                     
                     
                        EN 71-14:2018
                        „Mänguasjade ohutus. Osa 14: Batuudid koduseks kasutamiseks“
                     
                  
                        11.
                     
                     
                        EN IEC 62115:2020
                        „Elektrilised mänguasjad – ohutus“
                        EN IEC 62115:2020/A11:2020
                     
                  
      
      
         
            II LISA
            
                        Nr
                     
                     
                        Viide standardile
                     
                     
                        Kustutamise kuupäev
                     
                  
                        1.
                     
                     
                        EN 71-2:2011+A1:2014
                        „Mänguasjade ohutus. Osa 2: Süttivus“
                     
                     
                        15. mai 2022
                     
                  
                        2.
                     
                     
                        EN 71-3:2019
                        „Mänguasjade ohutus. Osa 3: Teatud elementide migratsioon“
                     
                     
                        15. mai 2022
                     
                  
                        3.
                     
                     
                        EN 71-4:2013
                        „Mänguasjade ohutus. Osa 4: Katsekomplektid keemiakatseteks ja samalaadseks tegevuseks“
                     
                     
                        15. mai 2022
                     
                  
                        4.
                     
                     
                        EN 71-13:2014
                        „Mänguasjade ohutus. Osa 13: Lõhnavad lauamängud, kosmeetikakomplektid ja maitsmismängud“
                     
                     
                        15. mai 2022
                     
                  
      
      
         
            III LISA
            
                        Nr
                     
                     
                        Viide standardile
                     
                     
                        Kustutamise kuupäev
                     
                  
                        1.
                     
                     
                        EN 71-7:2014+A2:2018
                        „Mänguasjade ohutus. Osa 7: Sõrmevärvid. Nõuded ja katsemeetodid“
                        
                           Märkus. Lubatud säilitusaine klimbasooli (standardi B lisa tabeli B.1 kanne 22) puhul kehtib vastavuseeldus kuni maksimaalse lubatud kontsentratsioonini, milleks on 0,2 % (mitte 0,5 %). Selle aluseks on tarbijaohutuse komitee klimbasooli käsitleva arvamuse (P64) (viide SCCS/1506/13) addendum, mis võeti vastu pärast seda, kui CEN oli standardi avaldanud.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        28. november 2021
                     
                  
                        2.
                     
                     
                        EN 71-12:2013
                        „Mänguasjade ohutus. Osa 12: N-nitrosamiinid ja N-nitrosamiinideks muutuvad ained“
                     
                     
                        28. november 2021
                     
                  
                        3.
                     
                     
                        EN 62115:2005
                        „Elektrilised mänguasjad. Ohutus“ IEC 62115:2003 (Muudetud) + A1:2004
                        EN 62115 :2005/A2:2011 (IEC 62115:2003/A2:2010 (Muudetud)
                        EN 62115:2005/A2:2011/AC:2011
                        EN 62115:2005/A11:2012
                        EN 62115:2005/A11:2012/AC:2013
                        EN 62115:2005/A12:2015
                     
                     
                        21. veebruar 2022